Kaisa Garedew

Kaisa Elina Garedewhttps://www.eduskunta.fi/FI/kansanedustajat/Sivut/1530.aspx (s. 19. helmikuuta 1978 Rauma)https://www.perussuomalaiset.fi/kansanedustajat/kaisa-garedew/ on suomalainen perussuomalainen poliitikko ja kansanedustaja. Garedew valittiin eduskuntaan vuoden 2023 eduskuntavaaleissa Keski-Suomen vaalipiiristä. Hän on myös Jyväskylän kaupunginvaltuutettu ja entinen Jyväskylän kaupunginhallituksen jäsen ja Keski-Suomen hyvinvointialueen aluehallituksen jäsen.

 Varhainen elämä ja koulutus 

Garedew syntyi työläisperheeseen Raumalla vuonna 1978. Hänen äitinsä toimi perhepäivähoitajana ja isänsä hitsaajana. Hän hoiti tuttavaperheen ponia ja harrasti kilpaesteratsastusta kansallisella tasolla. Yläkoulun Garedew kävi Anna Tapion koulussa. Sieltä hän jatkoi ilmaisutaidon lukioon Tampereelle ja muutti omaan opiskelija-asuntoon.

17-vuotiaana Garedew ajautui huumepiirehin. Ensin hän kokeili kannabista lukion kaveriporukassa. Kokeilunhalun ja seikkailun hengessä Garedew käytti suonensisäisiä huumeita ensimmäisen kerran Helsingissä ja jäi amfetamiinikoukkuun. Huumepiirien myötä lukio Tampereella jäi taka-alalle ja hän vietti aikaa huumeidenkäyttäjien kämpissä.

Garedewin irtautuminen huumeista alkoi, kun tuttava kutsui hänet kristilliseen nuorten tapahtumaan. Hän tuli tapahtumassa uskoon ja löysi uskosta elämälle rauhan. Huumeista vieroittumisen jälkeen hän toimi aktiivisesti seurakunnassa. Hän muun muassa perusti katutiimin kohtaamaan nuoria ja kodittomia. Hän toimi myös harjoittelijana kierrätyskeskuksessa sekä Irti Huumeista -yhdistyksen toimistolla.

Garedew suoritti Kalliolan Vapaaopistolla päihdetyön osaamisen monimuotokoulutuksen ja valmistui lähihoitajaksi Tampereen sosiaalialan oppilaitoksessa vuonna 2000. Garedew on suorittanut myös tradenomiopintoja Jyväskylän ammattikorkeakoulussa, mutta opinnot jäivät tauolle kansanedustaja-valinnan jälkeen.

 Ura ja politiikka 

Kesän 2001 Garedew työskenteli päihdeohjaajaharjoittelijana Kristillinen alkoholisti- ja narkomaanityö ry:n Solhemin naistenhoitokodilla. Vuonna 2001 hän meni töihin Tukholmaan Suomi-koti -nimiseen vanhustentaloon.https://www.is.fi/politiikka/art-2000009494316.html

Garedew valittiin ensimmäistä kertaa kaupunginvaltuustoon vuoden 2021 kuntavaaleissa. Hän sai yhteensä 676 ääntä ja oli näin puolueensa eniten ääniä kerännyt ehdokas Jyväskylässä. Garedew oli ehdolla vuoden 2024 europarlamenttivaaleissa saaden 2 970 ääntä, mikä ei riittänyt paikkaan Euroopan parlamentissa.

 Silmienvääntelykohu 

Garedew’sta uutisoitiin laaja-ajaisesti sekä kotimaassa että maailmanlaajuisesti joulukuussa 2025, kun hän venytti silmiään kansainvälisesti rasistiseksi tulkitulla tavalla. Suomen ulkoministeriö kertoi saaneensa useita tiedusteluja aiheesta.

 Näkemykset 
 Arvot 
Garedew sijoittuu vaalikonevastausten perusteella konservatiiviseen oikeistoon. Helsingin Sanomien vaalikoneen käyttämällä GAL–TAN-jakaumalla Garedewin näkemykset ilmentävät kansalliskonservatismia (TAN). Myös Ylen vaalikoneessa korostuvat voimakkaimmin kansalliskonservatiiviset mielipiteet.

 Israel-kysymys 
Garedew vastustaa Palestiinan valtion tunnustamista ja Orpon hallituksen linjaa kahden valtion mallista. Garedewin näkemys perustuu hänen uskontoonsa. Garedew on kertonut uskovansa, että Raamatun mukaan juutalaiset ovat Jumalan omaisuuskansa ja että Jumala johdatti heidät asumaan Israelin alueelle ja lupasi maan heille. Garedewin mukaan Israel ei Gazassa ole myöskään syyllistynyt sotarikoksiin, koska mikään tuomioistuin ei ole sitä juridisesti tuominnut.

Koulutus ja sukupuolivähemmistöt

Garedew katsoo Setan, SDP:n, keskustan ja kokoomuksen hälventävän sukupuolten todellisuutta kouluissa. Hän on kertonut pitävänsä ”pride-ideologiaa” vaarallisena.

Garedew on vaatinut kaikkien ”vihervasemmiston sateenkaari-ideologian ja ilmastohulluuden” poistamista varhaiskasvatuksen ja perusopetuksen oppimateriaalista ja sukupuolenkorjaushoitojen korvaamista terapialla.

Vuonna 2024 Garedew ja kymmenen muuta Jyväskylän kaupunginvaltuutettua tekivät valtuustoaloitteen, jossa vaadittiin Seta ry:n kouluvierailujen ja ”sukupuoli-ideologisen” sisällön kieltämistä Jyväskylän varhaiskasvatuksessa sekä peruskouluissa. Aloitteessa myös todettiin, että vanhemmilla on oikeus kieltää lapsiltaan vakaumuksensa vastainen materiaali ja ideologinen opetus koulussa ja että heitä pitäisi informoida riittävän aikaisin lasten seksuaalikasvatuksesta. Kaupunginhallitus totesi vastauksessaan, että sukupuolen moninaisuuden opetus sisältyy varhaiskasvatus- ja perusopetuslakeihin sekä opetussuunnitelmaan ja ettei Suomessa huoltajalla ole valtuuksia puuttua opetussuunnitelman perusteiden mukaiseen opetukseen. Setan pääsihteeri Kerttu Tarjamo katsoi aloitteen ilmentävän seksuaali- ja sukupuolivähemmistöjen oikeuksia vastustavaa anti-gender-liikettä, joka on vaikuttanut myös esimerkiksi Yhdysvalloissa.

Maahanmuutto
Garedew katsoo, että pakolaisten vastaanottaminen muista maista kuin Ukrainasta on lopetettava. Sosiaaliturvaa tulisi maksaa vain Suomen kansalaisille.

Huumausaineet
Garedew vastustaa huumeiden käyttöhuoneita, koska hänestä ne antavat väärän viestin huumeiden sallittavuudesta.

 Euroopan unioni 
Garedew kannattaa Suomen eroamista Euroopan unionista.

 Yksityiselämä 
 Perhe 
Garedew meni naimisiin etiopialaistaustaisen insinöörimiehensä Zelalem Garedewin kanssa Tampereella vuonna 2006. Heillä on viisi lasta. Perhe muutti Jyväskylään vuonna 2012.

Garedewin vanhemmat kuolivat ennen tämän poliitikon uraa. Äiti kuoli alkoholin aiheuttamiin sairauksiin 43-vuotiaana ja isä paleltui kotiovelle surressaan menetystään.

 Uskonto 
Garedew on kertonut, että hänen koko elämänsä rakentuu kristillisille arvoille ja Raamattuun. Hänen mukaan hän ei olisi hengissä eikä politiikassa, ellei Jeesus olisi häntä pelastanut. Garedew on kertonut rukoilevansa jatkuvasti. Garedew on kertonut kokevansa Jumalan johdatusta ja että hänet on kutsuttu politiikkaan.

Garedew uskoo Jumalaan ja pitää uskonnollisia elementtejä tärkeinä keskeisissä elämäntapahtumissa. Hän katsoo, että hengellisyyttä voi harjoittaa ilman kirkkoja tai uskonnollisia toimituksia, ja uskoo myös uskonnollisten tai hengellisten ihmeiden tapahtuvan. Garedewin mukaan uskon ja politiikan erottaminen on mahdotonta. Hän ei kuitenkaan perustele politiikkaa Raamatulla, mikä on hänelle tietoinen valinta.

 Lähteet 

Luokka:Perussuomalaiset poliitikot
Luokka:Jyväskylän kaupunginvaltuutetut
Luokka:Keski-Suomen vaalipiiri
Luokka:Nykyiset kansanedustajat
Luokka:Vuonna 1978 syntyneet
Luokka:Elävät henkilöt
Luokka:Keski-Suomen aluevaltuutetut